ΓΡΑΠΤΗ ΕΡΩΤΗΣΗ E-0997/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Εκπροσώπηση των εθελοντικών οργανώσεων του Ηνωμένου Βασιλείου στην παρακολούθηση του Ευρωπαϊκού Κοινωνικού Ταμείου

Τι συζητήσεις έχει διεξάγει ή θα διεξάγει η Επιτροπή με την κυβέρνηση του Ηνωμένου Βασιλείου σχετικά με τη συνεχιζόμενη τεχνική στήριξη που χρειάζεται ο τομέας των εθελοντικών οργανώσεων του Ηνωμένου Βασιλείου σε εθνικό επίπεδο ενόψει των σχεδίων της βρετανικής κυβέρνησης περί περιφερειοποίησης του Ευρωπαϊκού Κοινωνικού Ταμείου τον επόμενο χρόνο;

Συμφωνεί η Επιτροπή ότι για την πραγματική συμμετοχή εθελοντικών ομάδων σε τοπικό, περιφερειακό και εθνικό επίπεδο στη Βρετανία είναι απαραίτητη η κεντρική στήριξη τέτοιου είδους οργανώσεων όπως το Εθνικό Συμβούλιο Εθελοντικών Οργανώσεων;

Γνωρίζει η Επιτροπή για άλλες ρυθμίσεις που ισχύουν σε άλλα κράτη μέλη;

Απάντηση του κ. Flynn εξ ονόματος της Επιτροπής (13 Ιουνίου 1996)

Η βάση για τις τρέχουσες συζητήσεις σχετικά με τις ενέργειες του Ευρωπαϊκού Κοινωνικού Ταμείου (ΕΚΤ) στο Ηνωμένο Βασίλειο, είναι η υποβολή από τις αρχές του Ηνωμένου Βασιλείου στην Επιτροπή σχεδίου για τον στόχο 3 1997-1999. Αυτό το σχέδιο αποτελεί την βάση των διαπραγματεύσεων μεταξύ Ηνωμένου Βασιλείου και Επιτροπής αναφορικά με το νέο ενιαίο προγραμματικό έγγραφο (ΕΠΕ) το οποίο περιγράφει τη στρατηγική, τις προτεραιότητες και τις προτεινόμενες ρυθμίσεις εφαρμογής για το ΕΚΤ, σύμφωνα με το στόχο 3, στο Ηνωμένο Βασίλειο για τα επόμενα τρία έτη.

Το σχέδιο που υπέβαλε το Ηνωμένο Βασίλειο στις 7 Φεβρουαρίου 1996 δεν περιέχει λεπτομερείς προτάσεις για την εφαρμογή του ΕΠΕ. Παρόλα αυτά η Επιτροπή είναι ενήμερη του γεγονότος ότι το Υπουργείο Εκπαίδευσης και Απασχόλησης ανέλαβε πρόσφατα μελέτη σκοπιμότητας σχετικά με την περιφερειοποίηση του προγράμματος του στόχου 3 και την κατανομή του στην περίοδο 1997 - 1999, πλην όμως οι βρετανοί υπουργοί δεν έχουν ακόμη συμφωνήσει στις λεπτομέριες προτάσεων για την περιφερειοποίηση. Το χρονοδιάγραμμα και οι ακριβείς ρυθμίσεις περιφερειοποίησης θα συζητηθούν μεταξύ Επιτροπής και Ηνωμένου Βασιλείου κατά τις διαπραγματεύσεις για το νέο ΕΠΕ οι οποιες θα πραγματοποιηθούν στους προσεχείς μήνες.

Στόχος της Επιτροπής είναι να δεχθεί συνεργασιακή σχέση στο πλαίσιο του ευρύτερου στόχου 3, για κάθε ευκαιρία ανταλλαγής απόψεων σχετικά με το βέλτιστο περιεχόμενο και δομή εφαρμογής για την πολιτική του νέου ΕΠΕ. Μέχρι τώρα, η διευρυμένη επιτροπή καταγραφής του στόχου 3, συνήλθε μία φορά μόνο, στο Ηνωμένο Βασίλειο στις 22 Μαΐου, κατά την οποία όλοι οι μη κυβερνητικοί εταίροι, συμπεριλαμβανομένων των εκπροσώπων του εθελοντικού τομέα, είχαν την ευκαιρία να συμβάλουν στην εξέλιξη των διαπραγματεύσεων. Η κατεύθυνση πολιτικής που αναφέρεται στο σχέδιο του ΕΠΕ έγινε θερμά δεκτή από τους εκπροσώπους του εθελοντικού τομέα και η Επιτροπή συμφώνησε στην οργάνωση περαιτέρω συναντήσεων με όλους τους μη κυβερνητικούς εταίρους ώστε να συζητηθούν λεπτομερώς τα θέματα.

Τα μέσα, με τα οποία η τεχνική βοήθεια (για την υποστήριξη της διαφήμισης, αξιολόγησης και αποτελεσματικής εκτέλεσης του προγράμματος) πρέπει να κατανεμηθεί σύμφωνα με την περιφερειοποιημένη δομή εφαρμογής, θα αποτελέσουν κεντρικό στοιχείο των διαπραγματεύσεων του νέου ΕΠΕ όταν αυτές αρχίσουν. Η Επιτροπή έχει αναγνωρίσει σωστά την ουσιαστική συμβολή του εθελοντικού τομέα στην πραγμάτωση των στόχων πολιτικής ΕΚΤ στο Ηνωμένο Βασίλειο. Πρόθεση της Επιτροπής είναι να εξασφαλίσει ευρεία και αποτελεσματική συνεργασιακή σχέση, εγγυόμενη τη συμμετοχή όλου του φάσματος των οργανώσεων στην εφαρμογή του ΕΚΤ στο Ηνωμένο Βασίλειο κατά την προσεχή προγραμματική περίοδο.

Σχετικά με τις ρυθμίσεις συμμετοχής του εθελοντικού τομέα στα άλλα κράτη μέλη, η Επιτροπή γνωρίζει ότι, για πολλούς λόγους, ο εθελοντικός τομέας του Ηνωμένου Βασιλείου έχει μοναδική θέση. Οι φορείς του εθελοντικού τομέα του Ηνωμένου Βασιλείου μπορούν να υποβάλουν απευθείας αίτηση για υποστήριξη από το ΕΚΤ παρά μέσω άλλου δημόσιου φορέα. Αυτή η άμεση συμμετοχή ενισχύει την περίπτωση για ενεργή εμπλοκή των εθελοντικών οργανώσεων στην παρακολούθηση των προγραμμάτων του ΕΚΤ στο Ηνωμένο Βασίλειο.